OpenLLM-France/wikimedia huggingface dataset:
# Buhez ar Sent/1912/An Itron-Varia o vont da welet he c’hinitervez Elisabeth

| ◄ Itron-Varia Wir-Zikour | An Itron-Varia o vont da welet he c’hinitervez Elisabeth | Gurthiern  ► |
Ar mor a levenez a veuzas kalon an Itron-Varia pa lavaras an êl d’ezi e lake Doue war he zâl an diou gurunen a Vamm hag a Werc’hez, ne reas ket d’ezi ankouât e gomzou divezan diwar-benn Elisabeth.
Rak-se, dal ma kavas he zu, ec’h eas en hent, hag e reas, war eun azenez, marvat, an ter pe beder leo ha tregont a oa etre Nazareth, he c’heriaden, ha Youtta, hini he c’hinitervez, hag o vezan êt en ti Zakarias, e saludas Elisabeth.
Kerkent ma klevas houman salud Mari, e oe leuniet gant ar Spered-Santel ; he c’hrouadur a dridas en he c’hreiz, hag e lavaras gant eur vouez krenv :
— Binniget oc’h dreist an holl gwrage, ha binniget eo ar frouez eus ho korf.
» Hag eus a belec’h e teu kement-man d’in, ma teu Mamm ma Otrou betek ennon ? Rak kerkent ha m’eo bet skoet ma diskouarn gant ho mouez ouz ma saludi, ma bugel en deus tridet gant levenez em c’hreiz. Eürus oc’h pa hoc’h eus kredet, rak digouezet eo kement a zo bet lavaret d’ec’h eus a-beurz an Otrou. »
Ha Mari, en eur Magnificat a darze eus goueled he c’halon, a veulas Doue, abalamour d’e vadelezou en he c’henver, abalamour d’e varnedigez war ar bed, hag abalamour d’e drugare en kenver Israel, skeuden an Iliz da zont :
— Ma ine a veul an Otrou, ha ma spered en deus tridet gant ar joa, en Doue ma Zalver.
» Rak tôlet en deus e zaoulagad war izelded e zervijerez : ha setu, dre ze, an holl boblou hiviziken am galvo eurus.
» An hini zo galloudus en deus grêt treo vras em c’henver, hag e hano a zo santel.
» E drugare a ’n em astenn a rumm da rumm, war gement hini a vev en e zoujanz.
» Diskouezet en deus galloud e vrec’h : kaset en deus da netra ar re a oa lorc’hus mennoziou o c’halon.
» Diskaret en deus ar re vras diwar o zrôn ; ha savet en deus ar re dister.
» Karget en deus a vadou ar re o devoa naon, ha kaset en goullo ar re a oa pinvidik.
» Savet en deus Israel e zervijer, deut sonj d’ezan eus e drugare.
» Herve m’en devoa lavaret d’hon tadou, da Abraham ha d’e ouenn evit bepred. »
Hogen, Mari a chomas war-dro tri miz gant Elisabeth, ha neuze e tistroas d’he c’hêr.
Ma karet an Itron-Varia ha ma fell d’ec’h bezan karet ganti, bezet izel a galon : izelded a galon ar Werc’hez a lufre dre ar sioulder a ouïe miret, ha muioc’h c’hoaz dre ar c’homzou a lavare d’an arc’hêl Gabriel ha da zantez Elisabeth.
Sant Bernard.
# Buhez ar Sent/1912/Anaklet

| ◄ Yan Gualbert | Anaklet | Bonavantur  ► |
Hano Anaklet, eme an tad Gueranger, a zo evel eun « hekleo divezan eus gouel bras an 29 a vezeven. Lin, Klet ha Klemant o deus bet an enor da vezan bet beleget gant vikel-bras an den-Doue. »
Ganet en Athen, Klet a oe gonezet d’ar fe ha kelennet gant an abostol sant Per. O welet ar vue santel ha skouerius a rene, an deskadurez en devoa, prins an Ebestel hen greas avieler hag hen digasas gantan da Rom.
Lavaret a rêr e c’honezas eno kalz paganed da lezen Jezuz-Krist ken en amzer sant Per, ken en amzer sant Lin, merzeriet er bla 78, pa oa an impalaer Vespasian en penn ar rouantelez.
Ezom a oa neuze eus eur pab desket ha kalonek evit sturian an Iliz ; rak-se, goude merzerenti sant Lin, beleien ha kristenien Rom, oc’h anaout spered lemm ha kalon vras Klet, hen dibabas da bignal war Gador sant Per.
Hepdale e renkas kemer an tec’h. An impalaer Vespasian, kounnaret eneb ar gwir Doue, a zougas eul lezen da harlui ar gristenien. Klet a yeas en hent. Pa zavas Titus war an trôn, da varo Vespasian, e tizroas ; neuze e trokas e hano a Glet, a zinifi « galvet », ouz an hini a Anaklet, a zinifi « galvet eun eil gwech. »
Epad eur vosen a zismantras Rom hag ar c’hêriou tro-war-dro, e soursias e-unan ouz ar re glanv, hag e kasas aluzenuou d’ar re n’helle ket mont war o zro.
Anaklet a zougas ive lezennou kaer evit startât ar gristenien en o fe, ha rei d’eze nerz da vont dirak ar varnerien. Evelse e c’hourc’hemennas d’eze kommunian bemde en oferen ; rak, emezan, evel ma teu ar c’horf, en berr amzer, da zinerzan ha da vervel, ma n’en deus ket a vagadurez, evelse ive an ene a ve buhan diskaret, ma ne roër ket d’ezan bara an êle, Korf sakr Mab Doue.
Dougen a reas eur gemennadurez, da lavaret e vije red tri eskob, da nebeutan, evit sakri eun eskob neve, hag alian reas an eskibien da rei an urziou sakr d’ar gloareged, dirak an dud fidel.
Leun a anaoudegez vat evit prins an Ebestel, en devoa e c’honezet d’ar fe hag e veleget, Anaklet a reas kempenn e ve, a-zoare, ha herve eur greden, e reas zoken sevel eur chapel warnezan. En diou wech e roas an urziou da bemp beleg ha da dri avieler, hag e sakras c’houec’h eskob.
Anaklet a oa eta bepred ar mesaër mat ha karantezus a ziwalle e bobl diouz ar baganed hag a gase aneze d’ar peuri dru ; bezan e oe gwir diskib an Ebestel, hag evel an holl Ebestel, (nemet sant Yan hag a veve c’hoaz neuze), e varvas dre ar verzerenti, er bla 91, er mare ma oa an impalaer Domisian o ren ar rouantelez.
F.L.
« Daou seurt tud o deus ezom da gommunian alïes : ar re a zo dija santel, krenv ha yac’h, gant aon da goll o zantelez, o nerz hag o yec’hed ; hag ar re n’int ket c’hoaz santel awalc’h, pe a zo c’hoaz dinerz ha klanv, evit dont da vezan santel, krenv ha yac’h evel ar re gentan. »
Sant Fransez a Zal.
# Buhez ar Sent/1912/An amzer goude ar Pantekost

| ◄ Katel a Zienn | An amzer goude ar Pantekost | Philip ha Jakob  ► |
Aboue an Azvent betek ar Pantekost, an Iliz he deus dispaket dirakomp, tôlen ha tôlen, dre lidou ha pedennou kaer, bue Hon Zalver Jezuz-Krist ha mysteriou ar relijion.
Miz mae a zo gwestlet da enori an Itron-Varia, Mamm Doue. Peurvuian, en tiegeziou hon bro, eman ar gustumans vat da lenn, bep noz, Miz Mari, war-lerc’h Bue ar Zent, epad ar miz-man.
Setu aman hanoiou levriou Miz Mari, en brezoneg Treger pe Leon, hag a vije gallet lenn en tiegeziou kristen :
Levr Bugale Mari, gant an ôtrou Chatton (yez Treger) ; Miz Mari ar C’halvar, gant an ôtrou Kerjan (yez Leon).
# Kloc’h an hailhoned

| ◄ Eul Leonad koz en e zouarou | Kloc’h an hailhoned | Al labourer koz ► |
* Kuzet a-dreg eur c’hleuz, he c’houef rouz war he fenn,
* Eur wreg ’zo o c’hedal, gwastet gant an anken,
* He gwaz da zont er-maez eus an ostaliri
* E-lec’h m’eman breman oc’h eva cholori,
* Dibreder diouz e zaout, hep nec’h ouz e dïad,
* O c’hoarzin, o krozal, oc’h ober e govad.
* E-pad an amzer-ze, er ger e vugale,
* Hag ar re goz gant doan a c’hortoz fin an de.
* Da zerr-noz, dizeblant, e kemeront o c’hoan ;
* Sell trist ar gozidi, sioulder ar re vihan
* A zo eur rann-galon evit an neb o c’har,
* Pa zant krizder ar boan o laka dilavar.
* ’N eur chechat war e gorn, e weler ar sakris
* O kuitât e lojeiz, o pignat d’an iliz,
* Nao pe zek eur sonet, hervez mare ar bloaz…
* Bralla a ra ar c’hloc’h ’n eur blega e ziskoaz.
* A-us d’an holl gêriou e klever e vouez don,
* E notennou klemmus ’ziskenn e pep kalon.
* Poent eo mont d’ar gwele, deut eo eur ar bedenn
* War hor maeziou didrouz, e kement ti kristen…
* Re alïes, siouaz ! em eus gwelet neuze
* Ar vezvierien hanvet e Breiz « al lostou loue »,
* Karget a win-ardant, o trei du-man, du-hont,
* Hag o treuzigella evel ma c’hellont mont,
* Eus an tu deou da gleiz, evit gounit ar gêr,
* Pa na zastum anê « Beg-e-dog » en ti-kêr ;
* O sikanat o zud, o gwella mignoned…
* Ma na vez chachadeg, Doue ra vo meulet !
* An tan a vo lazet. Er c’hrevier, war ar plouz,
* Al loened a ehan. Ouz an daol, ’n e glabouz,
* Pe o roc’hal kousket an ozac’h, mezo-dall,
* A ro en-dro d’ezan ar vezusa skouer-fall.
* Keit ma ouel e wreg paour, hep serri he lagad,
* D’he stad ken truezus, a wel o kaletât…
# Koartiz ne jauj

| ◄ Job ar Bayon | Koartiz ne jauj | Dalhamb ► |
| 1) Re bèl amzer, Breihiz hun ès tauet, Koartiz ne jauj meit d’er popleu feahet, 2) Ia, ia, groamb trouz ha huchamb a bouiz pen Inour Arvor e zou ret t’emb dihuen. 3) Deit é hun zro hiniu, arsaù Pautred Mal é ma vou gouiet é omb er bed 4) Ni e sonnou ataù hun sonenneu Hag e hoarnou hun hoh guskemanteu. 5) El hun tadeu ni e bedou hun Doué Hag er brezel ni vrezelou el dé. | Re bell amzer, Breiziz hon eus tavet, Plega ne jauj met d’ar poblou feazet, Ya ! ya ! greomp trouz ha huchomp a bouez penn, Enor Arvor red eo d’eomp hen difenn. Deut eo hon tro hizio, war zav, Paotred, Mall eo e ve gouezet emaomp er bed. Ni a gano atao hor sonennou hag a zalc’ho start d’hor gwiskamanchou. Vel hon tadou ni a ouezo pedi hag er brezel beza ker krenv hag i. |
J. Le Maréchal.
# Koad ar Rannou

| ◄ Huanadenn diveza ar Barz | Koad ar Rannou | Itron Varia Remengol ► |
Koad ar Rannou, koad braz e dero a zo e kichen ha d’ar zao-heol da iliz Remengol. Ann Drouized, beleien ar Vretoned gwechall c’hoaz difeiz, a droc’he bep bloaz, gant eur falz aour, e Koad ar Rannou, eul louzaouen hanvet huel-var, pehini a zao war ann dero.
Barz, barzed. — Pep bloaz ive en em gave e Koad ar Rannou hag e Rumengoulou, hirio hanvet Remengol, barzed ann Arvor. Ar re-ma a voa tud a skiant pere a gane gwerziou, gret gant-ho, war ann treo kaer digwezet er vro ; kana a rent ive meuleudi Teutates, doue faoz, pehini a voa azeulet el lec’h m’ema brema iliz Remengol.
D’ann hini a vije hanvet barz e roet eur gurunen zero hag eunn delenn aour ; ar barz a gane he zoniou war hou-ma.
Gwenc’hlan, Marzin, Taliesin a oa barzed e Breiz-Izel, kent ma teuaz enn-hi ar feiz kristen. — Brema zo c’hoaz, e Breiz, kalz barzed hag a laka ho skiant hag ho foan evit kenderc’hel, enn hon touez, ar feiz ha iez hor bro er penn kenta.
E-touez ar barzed ema ann aotronez Kermarker, barz Breiz ; — ann abad Herri, barz ann Aviel ; — Troude, barz ar vugaligou ; — Kemar, person ha barz Sant-Laurans, — Ar Iann, barz Koad-ann-Noz ; — Milin, barz Laouenan-Breiz ; — Rannou, barz Roc’h-Allaz ; — Joubioux, Eskop enn Itali, barz Sant-Gwen-eal ; — ann abad Klec’h, barz Rungolven ; — Kaourintin Thomas, barz ann Tour-Tan ; — Prosper Proux, barz Kerne ; — ann Hegarad, barz Plouek ; — I.-P.-M. Ar Skour, barz Itron Varia Remengol ; — F.-M. ann Huel, barz Ker-ar-Born ; — Olier Souvestr, barz Mene-Homm ; — breur Polikarp, barz Plouian ; — Poullaouek, kure Laudevennek, barz Sant-Gwenole ; — Karis, person Plougras, barz Mene-Bre ; — ann abad Guiterel, barz ar Blaved ; — ann abad Hingant, barz Sant-Efflam ; — ann abad Jonkour, barz Plougonver ; — Guernisson, barz Keravel, ha kalz a re all ho deuz gret eunn niver braz a werziou hag a zoniou kaer.
« Kanit anezho, Breiziz, rak beza int gwerziou,
» Gret gant skiant ha kalon ha gand gwel vad komzou ;
» Gred int e brezonek mad, nann, e kos brezonek,
» Evel ar re zo kalz re e brezonek-gallek. »
# Kog Louiz Padel

Oberennoù damheñvel pe handelvoù all zo ivez, gwelout Cog Louis Padel.
| ◄ Souben ar yar | Kog Louiz Padel | Son Yannig Mic’hiek ► |
* En ti Louiz Padel eman Braoa kogik ’zo er vro-man,
* Braoa kogik ’zo er vro-man,
* Tra la la la, la la la la,
* La la la la lei tra la la !
TRADUCTION. — Chez Louis Padel est — Le plus beau coq qui soit en ce pays, (bis) — Tra la la la, etc.
Eadem.
# Kloarek ar Gallig

Oberennoù damheñvel pe handelvoù all zo ivez, gwelout Kloarek Ar Gallig.
| ◄ Mari ar Moal | Kloarek ar Gallig | Kloarek ar Chevanz ► |
* Mar plich ganec’h e selaoufet
* Eur werz zo a neve savet,
* Eur werz zo a neve savet.
TRADUCTION. — S’il vous plaît, vous écouterez — Une gwerz nouvellement composée (bis).
Chanté par Menguy et Léon, Carhaix.
# Kléhiér Séglian

| ◄ Er Ganneréz | Kléhiér Séglian | En Divroet ► |
# Koat-Elez

| ◄ Ar Roue Gralon ha kear Is | Ar Barz  ► |
Pach ar roue a lavare E Koat-Elez pa arrue : — Deiz-mad ha joa holl en ti-ma Merc’h Koat-Elez, pelec’h ema ?
— M’edi du-ze barz er gampr wenn O titira al lien gwenn ; O tistenna al lien gwenn Hag o kribat he bleo melen Dirag he mellezour arc’hant ; Ne d-eo na vil daill na digoant.
Pach ar roue ’vel ma klevaz, Gant ar vins d'an nec’h a bignaz, Gant ar vins d’an nec’h a bignaz, Kerkent d’an traon a ziskennaz :
— Ne d-eo ket hou-ma a glaskan, Merc’h Koat-Elez, ar verc’h henan ; Ar verc’h henan a Goat-Elez, Oa choumet ama minorez.
— Mar d-eo houn-nez eo a glasket, Falla maouez zo a gavfet. Eat eo abaoe beure-mad D’al lenn da welc’hi he dillad ; Teir broz seiz gwenn he deuz saotret 0 redek gant he galanted.
— Ma wijenn-me an hent d’al lenn, Me amprouje ar femelen. — lt gant ann ale hed-da-hed, Ebarz ar c’hoat en em gavfet.
Ha pa vefet arru er c’hoat, Choui a glevo trouz ar pez-koat. Choui a glevo trouz ar pez-koat Gant-hi o skei war he dillad.
— Deiz-mad, plac’hik divar al lenn, C’houi a gann gwenn hag a wask stenn. C’houi a gann gwenn hag a wask stenn, C’houi zaônfe d’in-me va bronden ?
— Na gannann gwenn, na waskann stenn, Na zaôninn ket d’ehoc’h ho pronden. — Seilit-hu ouz va mantel ru A zo alaouret en daou du !
— Ne rann van euz ho mantel ru, Mui ’get na rann euz hor burlu. — Sellit ouz va enkane gwenn Zo eur brid arc’hant enn he benn !
— Me na rann van euz ho marc’h gwenn, Ken nebeut rann euz he berc’hen, — Deut-hu gan-en ebarz ar c’hoat Ha me laro d’ehoc’h eur gomz vad !
— ’Vid-oun da veza er stivel, Va gwad a zo a wenn huel. ’Vid-oun da veza kannerez Va zad a choum enn eur palez.
Me ’m euz eur breurik e pell bro, Aotrou, ma klevje ho komzo, Ho tiframje a bechadou Da lakât war ar c’hroaz-henchou.
— N’anaïec’h ket ho preurik ker Pa ’z eaz-hen kuit euz ar ger ? — Me oa iaouankik em c’havel Pa ieaz va breur er broiou pell !
— Me eo ho preurik a bell bro, Zo deut ama ’vit hoc’h ampro. Va lez-vamm d’in e doa laret. E oac’h plac’h fall, ha ne d-oc’h ket !
Gouelet en divije ann den O welout e kichen al lenn Ar breur o vriata he c’hoar Gant daelou ha levenez-bar.
# Kloarek ar Glaouiar

Oberennoù damheñvel pe handelvoù all zo ivez, gwelout Kloarek Ar Glaouiar.
| ◄ Kloarek ar Chevanz | Kloarek ar Glaouiar | Annaïg Lukaz ► |
* Kloarek ar Glaouiar a sonje
* Biken er prizon n’ec’h aje,
* Biken er prizon n’ec’h aje.
TRADUCTION. — Le clerc le Glaouiar pensait — Que jamais en prison il n’irait… (bis).
Chanté par Marie-Jeanne le Bail, Port-Blanc.
* Pa oan er prizon en Naoned,
* Den ebet ne de d’am gwelet, O !
* Den ebet ne de d’am gwelet.
TRADUCTION. — Quand j’étais en prison, à Nantes, — Personne ne venait me voir, — Ho ! —— Personne ne venait me voir.
Noté par l’abbé le Besco, Sainte-Tréphine. Communiqué par M. F. Vallée.
# Fransoazig ha Pierig

| ◄ Deus endro, Neve-Hanv | Fransoazig ha Pierig | Boked a c’hlanded ► |
* PIERIG
* De-mat d’ec’h, minorezig koant,
* Fransoazig, o Fransoazig !
* De-mat d’ec’h, minorezig koant
* Plac’hig dudius, ma holl c’hoant.
* FRANSOAZIG
* Gwall-flour e kavan ho komzou,
* Pierig, o Pierig !
* Gwall-flour e kavan ho komzou,
* Gwall-dener ho kourc’hemennou.
* PIERIG
* Teneroc’h eo ma neventi,
* Fransoazig, o Fransoazig !
* Teneroc’h eo ma neventi :
* Deut on d’ho koul da zimezi.
* FRANSOAZIG
* A-rôk respont d’eur seurt goulenn,
* Pierig, o Pierig !
* A-rôk respont d’eur seurt goulenn,
* E fell kuzul ha sklerijenn.
* PIERIG
* Na vezet ket re didrue,
* Fransoazig, o Fransoazig !
* Na vezet ket re didrue,
* Degemeret ma c’harantez.
* FRANSOAZIG
* Pell-zo e vefen dimeet,
* Pierig, o Pierig !
* Pell-zo e vefen dimeet,
* Panevet aon a wall-bried.
* PIERIG
* Oh ! mar ’peus aon a wall-bried,
* Fransoazig, o Fransoazig !
* Oh ! mar ’peus aon a wall-bried
* En han’ Doue, ma c’hemeret.
* FRANSOAZIG
* Holl e komzet brao evel-se,
* Pierig, o Pierig !
* Holl e komzet brao evel-se,
* Garo dindan, dous war c’horre.
* PIERIG
* Ma c’halon n’eo ket treitourez,
* Fransoazig, o Fransoazig !
* Ma c’halon n’eo ket treitourez ;
* Leun eo a deneridigez.
* FRANSOAZIG
* Ma vefen sur ez oc’h gwirion,
* Pierig, o Pierig !
* Ma vefen sur ez oc’h gwirion,
* D’ac’h, hep distro, ’ve ma c’halon.
* PIERIG
* Gwasan komzou a larin-me,
* Fransoazig, o Fransoazig !
* Gwasan komzou a larin-me
* E vo « ma dous », « ma c’harante ».
* Dimezet int hag eureujet,
* Fransoazig ha Pierig
* Dimezet int hag eureujet,
* ’Kreiz levenez hag evrusted.
* ’Benn eur pennadig goude-ze,
* Fransoazig, o Fransoazig !
* ’Benn eur pennadig goude-ze,
* Kenavo peuc’h ha karante !
* Ankouaet eo ar c’homjou flour,
* Fransoazig, o Fransoazig !
* Ankouaet eo ar c’homjou flour :
* Ar promesaou ’ zo treitour.
* Tôliou, gwall-gomjou hag enkrez,
* Fransoazig, o Fransoazig !
* Tôliou, gwall-gomjou hag enkrez,
* Setu lodenn ar plac’hig kez.
* Bravat eo predeg ar bôtred,
* Fransoazig, o Fransoazig !
* Bravat eo predeg ar bôtred,
* Pa fell d’eze kavet merc’hed !
* Mes ar re flouran ’n o c’homjou,
* Fransoazig, o Fransoazig !
* Mes ar re flouran ’n o c’homjou
* A wask ar gwasan a-wechou.
# Fransoizig ha Pierig

Oberennoù damheñvel pe handelvoù all zo ivez, gwelout Fransoizic ha Pierric.
| ◄ Kloaregig ar Stank | Fransoizig ha Pierig | Gouspero ar C’houiled ► |
* Dimeus ar beure pa zavan,
* Fransoizig ha Pierig.
* Dimeus ar beure pa zavan,
* Chiminal ma douz a welan.
TRADUCTION. — Le matin, quand je me lève, — Françoisette et Pierrot ! — Le matin quand je me lève — J’aperçois la cheminée de ma douce.
Chanté par Maryvonne le Flem, Port-Blanc.
# Frealziez d’ar Barz koz

| ◄ Klemm ar Barz koz dizanvezet | Frealziez d’ar Barz koz | An Amzer Goz keltiek ► |
* Hadsao ! korf ha spered, hadsao !
* Mez d’id da goueza ken izel !
* Dond ’ra an heol goude ar glao
* Hag ar peuc’h goude ar brezel.
* Piou ’ta ’zavo uhel e benn ?
* Piou ’ta ’roio d’ar bobl skouer vad ?
* Piou ’ta ’vago ’n herminik wenn
* Ha goude ’n eost ’glenko an had ?
* Ar pez ec’h euz diouganet,
* Abred pe diwad arruo ;
* Mar ’oud gand herie gwapaet,
* An amzer-da-zond az meulo.
* C’houez an tan ebars an oaled
* Ha lak enni eun tagos braz,
* Ra vo eur c’hlaouen c’hoaz kavet
* Gand ar re a zeuio warc’hoaz.
* Pa welez arruout gwalleur,
* Eur goanv kaled, du ha garo,
* Diskarg an ivoul er c’hleuzeur,
* Ra vo en pad an noz golo.
* Pa vo savet eur rumm tud all,
* Pa vo deud an Hanv war hor bro,
* Pa na vo kabestr nag hual,
* Na kalonad, poan na daero,
* Pa reno an eüruzted
* En Breiz-Izel, zavet war-benn,
* E vo sonj az po labouret,
* ’N pad da vuhe, ’vit he difenn.
* N’ az po ket da lod deus ar joa,
* Herez neuze da bep hini ;
* Da gorf ludu na vo netra,
* Mez da ine vo en dudi.
* Hag en uhelder an Nenvou,
* Lec’h ’man Zent ha Zentezed Breiz,
* He Rouane war o zroniou,
* Hag ar Varzed koz en o c’hreiz ;
* Ar Varzed war o zelennou,
* E-pad ar Vuhez Peurbaduz,
* O kana Breiz, ha burzudou
* He mibien ’vo bet didrec’huz ;
* En uhelder Breiz an Nenvou,
* Da ine a vo frealzet
* O welet, uz d’an holl broiou,
* Da Vreiz-Izel c’hoaz hadsavet.
# Fransez Simon

Oberennoù damheñvel pe handelvoù all zo ivez, gwelout Francès Simon.
| ◄ Kovizion Janed | Fransez Simon | Pelerin Santez Anna ► |
* An aotrou Kerian en eus gret,
* Tira lan lennig !
* Ar pez na raje den abed,
* Tira len li lan lan lo,
* Tiran len li lan lan lo,
* Len li la lan leno !
TRADUCTION. — Monsieur de Kerjean a fait — Tira lan lennic ! — Ce que ne ferait personne au monde, — Tira, etc.
Chanté par M$^{me}$ Lajat, Skrignak. Phono F. Vallée.
N. B. — J’ai adapté les paroles données dans les Soniou à ce curieux air. A la vérité, M$^{me}$ Lajat commençait la chanson par ce distique : Seitek devez ha triwac’h miz… — Et eo an aotrou da Bariz (Il y a 17 jours et 18 mois… — que le Seigneur est allé à Paris), qui correspond au septième couplet de la leçon de Luzel-Le Braz.
# Fransoisig ha Pierig

Oberennoù damheñvel pe handelvoù all zo ivez, gwelout Fransoisig ha Pierig (Duhamel).
| ◄ Prinses ar Gwillou | Fransoisig ha Pierig | Ar Serrasined ► |
Disul ar beure, beure-mad, Pierig ma mignon ! Disul ar beure, beure-mad, Me eaz d’ar prison war ma zroad.
 — Lâret-c’hui d’in-me, plac’h iaouank, Fransoisig, ma Fransoisig ! Lâret-c’hui d’in-me, plac’h iaouank, Da bini ’nn tri-se hoc’h eûz c’hoant ? —
 — Hennes ’zo ’n houarn-braz war-n-han, Pierig ma mignon ! Hennes ’zo ’n houarn-braz war-n-han Eo ’nn hini ’garan ar muian.
 — Choazet un’-all ’vô d’ho souhet, Fransoisig, ma Fransoisig ! Choazet un’-all ’vô d’ho souhet, Rag hennes a vô dibennet.
 — Mar dle hennes mont d’ar maro, Pierig, ma mignon ! Mar dle hennes mont d’ar maro Me na chomminn ken war ho tro.
 Me na chomminn bars ho ti ken, Pierig, ma mignon ! Me na chomminn bars ho ti ken. Me ’aï d’ar maro koulz hag hen.
 Pa oe êt ann holl da gousket, Fransoisig, ma Fransoisig ! Pa oe êt ann holl da gousket, Ann alc’houeo e deûz laeret.
 — Deuet, prim, er-meaz ar prizon, Pierig, ma mignon ! Deuet, prim, er-meaz ar prizon, Eman ’r perzier en abandon !
— Er-meaz ar prizon me n’inn ket, Fransoisig, ma Fransoisig ! Er-meaz ar prizon me n’inn ket, Ken ’vô ma froses achuet.
 Azeet ama war benn ma glinn, Fransoisig, ma Fransoisig ! Azeet ama war benn ma glinn, Da gaozeal ha da c’hoarzinn.
 — N’azeïnn ket war benn ho klinn, Pierig, ma mignon ! N’azeïnn ket war benn ho klinn, Da gaozeal ha da c’hoarzinn.
 — Lemet ma gwalenn diwar ma biz, Fransoisig, ma Fransoisig ! Lemet ma gwalenn diwar ma biz, Ha choazet un’ all ’n ho tiviz.
 — Na leminn gwalenn diwar ho piz, Pierig, ma mignon ! Na leminn gwalenn diwar ho piz, N’ choazinn ket un’ all d’am diviz.
N’oa ket he gir peurlavaret, Fransoisig, ma Fransoisig ! N’oa ket he gir peurlavaret, Ar bourrew ’r prizon ’zo antreet.
 Bea defoa ’r pennad bleo-melenn, Fransoisig, ma Fransoisig ! Bea defoa ’r pennad bleo-melenn, ’Tenne dornado euz he penn !
 He boutou-lezr ’oa rubanet, Fransoisig, ma Fransoisig ! He boutou-lezr ’oa rubanet, Hag holl ho deûz-hi diroget !…
Kanet gant Marc’harit Fulup.
# Fransoisig ha Pierig (Duhamel)

Oberennoù damheñvel pe handelvoù all zo ivez, gwelout Fransoisig ha Pierig.
| ◄ Prinsez ar Gwilhou | Fransoisig ha Pierig | Ar Serrazined ► |
* Disul ar beure, beure mad,
* Pierig, ’mei, ma mignon !
* Disul ar beure, beure mad,
* Me eas d’ar prizon war ma zroad.
TRADUCTION. — Dimanche matin, de bon matin, — Petit Pierre, dit-elle, mon ami ! — Dimanche matin, de bon matin, — J’allai à la prison, à pied.
Eadem.